title: 2007/614/Euratom: Rozhodnutie Rady z  30. januára 2007 o uzavretí Dohody medzi Európskym spoločenstvom pre atómovú energiu a vládou Japonska o spoločnom vykonávaní činností v rámci širšieho prístupu v oblasti výskumu energie jadrovej syntézy Komisiou

text:
               21.9.2007

               SK

               Úradný vestník Európskej únie

               L 246/32

         ROZHODNUTIE RADY
   z 30. januára 2007
   o uzavretí Dohody medzi Európskym spoločenstvom pre atómovú energiu a vládou Japonska o spoločnom vykonávaní činností v rámci širšieho prístupu v oblasti výskumu energie jadrovej syntézy Komisiou
   (2007/614/Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101 druhý odsek,
   so zreteľom na návrh Komisie,
   keďže:

               (1)

               Komisia v súlade so smernicami Rady zo 16. novembra 2000, ktoré boli zmenené a doplnené rozhodnutiami Rady z 27. mája 2002, 26. novembra 2003 a 25. novembra 2004, rokovala s vládou Číny, vládou Japonska, vládou Indickej republiky, vládou Kórejskej republiky, vládou Ruskej federácie a vládou Spojených štátov amerických o Dohode o založení Medzinárodnej organizácie ITER pre energiu jadrovej syntézy pre spoločnú implementáciu projektu ITER.

               (2)

               Strany rokujúce o ITER sa na stretnutí ministrov 28. júna 2005 v Moskve dohodli, že ITER sa vybuduje v Cadarache. Dohodli sa aj na pripojenom spoločnom dokumente o úlohe hostiteľskej (Euratom) a nehostiteľskej (Japonsko) strany v projekte ITER.

               (3)

               Komisia rokovala s vládou Japonska o dohode o spoločnom vykonávaní činností v rámci širšieho prístupu v súlade s uvedeným spoločným dokumentom a so zmenenými a doplnenými smernicami Rady.

               (4)

               Zástupcovia Euratomu a Japonska prijali 20. júna 2006 na stretnutí v Tokiu záverečnú správu o rokovaniach o dohode o širšom prístupe, ktorá potvrdila ukončenie procesu rokovaní a obsahuje zoznam dodatočných dokumentov, ktoré predložili Euratom a Japonsko.

               (5)

               Zástupcovia Euratomu a Japonska 22. novembra 2006 podpísali spoločné vyhlásenie o vykonávaní činností v rámci širšieho prístupu, v ktorom sa uvádzajú podrobnosti o príspevkoch týchto strán na činnosti v rámci širšieho prístupu.

               (6)

               Uzavretie Dohody medzi Európskym spoločenstvom pre atómovú energiu a vládou Japonska o spoločnom vykonávaní činností v rámci širšieho prístupu v oblasti výskumu energie jadrovej syntézy Komisiou by sa malo schváliť,

         ROZHODLA TAKTO:
   Jediný článok
   1.   Uzavretie Dohody medzi Európskym spoločenstvom pre atómovú energiu a vládou Japonska o spoločnom vykonávaní činností v rámci širšieho prístupu v oblasti výskumu energie jadrovej syntézy Komisiou v mene Európskeho spoločenstva pre atómovú energiu sa týmto schvaľuje.
   2.   Znenie dohody je pripojené k tomuto rozhodnutiu.

      V Bruseli 30. januára 2007

            Za Radu

            predseda

         P. STEINBRÜCK

    ---documentbreak---

               21.9.2007

               SK

               Úradný vestník Európskej únie

               L 246/34

         DOHODA
   medzi vládou Japonska a Európskym spoločenstvom pre atómovú energiu o spoločnom vykonávaní činností v rámci širšieho prístupu v oblasti výskumu energie jadrovej syntézy
   VLÁDA JAPONSKA a EURÓPSKE SPOLOČENSTVO PRE ATÓMOVÚ ENERGIU (ďalej len „Euratom“), ďalej spoločne len „strany“,
   SO ZRETEĽOM na Dohodu medzi vládou Japonska a Európskym spoločenstvom pre atómovú energiu o spolupráci v oblasti riadenej termonukleárnej syntézy,
   SO ZRETEĽOM na spoločné vyhlásenie zástupcov strán rokujúcich o ITER pri príležitosti stretnutia ministrov 28. júna 2005 v Moskve a k nemu pripojený spoločný dokument Úlohy hostiteľskej a nehostiteľskej strany v projekte ITER (ďalej len „spoločný dokument“), v ktorých sa stanovujú hlavné zásady vykonávania činností v rámci širšieho prístupu,
   SO ZRETEĽOM na spoločné vyhlásenie zástupcov vlády Japonska a Euratomu o spoločnom vykonávaní činností v rámci širšieho prístupu z 22. novembra 2006 (ďalej len „bruselské spoločné vyhlásenie“),
   PRIPOMÍNAJÚC príspevky strán k príprave spoločného vykonávania projektu ITER prostredníctvom činností v súvislosti s konštrukčným návrhom ITER a založenia Medzinárodnej organizácie ITER pre výskum energie jadrovej syntézy,
   UZNÁVAJÚC úlohu Medzinárodnej agentúry pre atómovú energiu v projekte ITER a spoluprácu strán v oblastiach výskumu a vývoja jadrovej syntézy v rámci Medzinárodnej agentúry pre energiu Organizácie pre hospodársku spoluprácu a rozvoj,
   ŽELAJÚC SI spoločne vykonávať činnosti v rámci širšieho prístupu na podporu projektu ITER a čo najskôr využívať energiu jadrovej syntézy na mierové účely v časovom rámci zodpovedajúcom konštrukčnej fáze ITER,
   DOHODLI SA TAKTO:
   KAPITOLA 1
   ÚVOD
   Článok 1
   Cieľ
   Cieľom tejto dohody je ustanoviť rámec pre osobitné postupy a podrobnosti spoločného vykonávania činností v rámci širšieho prístupu (ďalej len „činnosti v rámci širšieho prístupu“) na podporu projektu ITER a pre skoré využívanie energie jadrovej syntézy na mierové účely v súlade so spoločným dokumentom.
   Článok 2
   Prehľad činností v rámci širšieho prístupu
   1.   Činnosti v rámci širšieho prístupu zahŕňajú tieto tri projekty:

               a)

               projekt technického overovania a konštrukčného návrhu medzinárodného zariadenia na ožarovanie materiálov pre jadrovú syntézu (ďalej len „IFMIF/EVEDA“);

               b)

               projekt Medzinárodného strediska pre výskum energie jadrovej syntézy (ďalej len „IFERC“) a

               c)

               projekt programu satelitného tokamaku.

         2.   V súlade so spoločným dokumentom a na základe bruselského spoločného vyhlásenia sa činnosti v rámci širšieho prístupu vykonávajú v časovom rámci zodpovedajúcom konštrukčnej fáze ITER.
   3.   Všeobecné zásady, ktorými sa riadia činnosti v rámci širšieho prístupu, sú ustanovené v tejto dohode. Osobitné zásady pre každý projekt činností v rámci širšieho prístupu sú ustanovené v prílohách I, II a III, ktoré sú neoddeliteľnou súčasťou tejto dohody.
   KAPITOLA 2
   ADMINISTRATÍVNA ŠTRUKTÚRA ČINNOSTÍ V RÁMCI ŠIRŠIEHO PRÍSTUPU
   Článok 3
   Administratívna štruktúra činností v rámci širšieho prístupu
   1.   Týmto sa ustanovuje riadiaci výbor pre činnosti v rámci širšieho prístupu (ďalej len „riadiaci výbor“), ktorý v súlade s touto dohodou zodpovedá za celkové riadenie vykonávania činností v rámci širšieho prístupu a dohľad nad ním.
   2.   Riadiacemu výboru pomáha sekretariát zriadený v súlade s článkom 4 ods. 1 (ďalej len „sekretariát“).
   3.   Riadiaci výbor má právnu subjektivitu a vo vzťahu k iným štátom a medzinárodným organizáciám, ako aj na území strán má právnu spôsobilosť a spôsobilosť na právne úkony potrebnú na plnenie svojich úloh a dosiahnutie svojich cieľov.
   4.   Každá strana vymenuje do riadiaceho výboru rovnaký počet členov a jedného z vymenovaných členov určí za vedúceho svojej delegácie.
   5.   Riadiaci výbor zasadá najmenej dvakrát do roka striedavo v Európe a v Japonsku, prípadne v inom dohodnutom čase alebo na iných dohodnutých miestach. Zasadnutiu predsedá vedúci delegácie strany, ktorá ho usporiadala. Zasadnutia riadiaceho výboru zvoláva predseda.
   6.   Riadiaci výbor rozhoduje na základe konsenzu.
   7.   Výdavky riadiaceho výboru hradia strany na základe vzájomnej dohody.
   8.   Medzi úlohy riadiaceho výboru patrí:

               a)

               vymenovávanie zamestnancov sekretariátu podľa článku 4 ods. 1;

               b)

               vymenovávanie vedúceho pre každý projekt činností v rámci širšieho prístupu podľa článku 6 ods. 1 (ďalej len „vedúci projektu“);

               c)

               schvaľovanie plánu projektu, pracovného programu a výročnej správy každého projektu činností v rámci širšieho prístupu podľa kapitoly 3 (ďalej len „plán projektu“, „pracovný program“, „výročná správa“);

               d)

               schvaľovanie zloženia projektového tímu podľa článku 6 ods. 2 (ďalej len „projektový tím“);

               e)

               každoročné vymenovávanie odborníkov, ktorých strana poskytuje projektovým tímom ako nepeňažný príspevok podľa článku 12 ods. 1 písm. a) bodu ii) (ďalej len „odborníci“);

               f)

               v súlade s článkom 25 rozhodovanie o účasti ktorejkoľvek inej strany Dohody o založení Medzinárodnej organizácie ITER pre energiu jadrovej syntézy pre spoločnú implementáciu projektu ITER (ďalej len „dohoda o ITER“) na projekte činností v rámci širšieho prístupu a uzatváranie príslušných dohôd s touto stranou o jej účasti a

               g)

               akékoľvek ďalšie úlohy potrebné na riadenie činností v rámci širšieho prístupu a dohľad nad nimi.

         Článok 4
   Sekretariát
   1.   Riadiaci výbor zriadi sekretariát so sídlom v Japonsku. Zamestnancov sekretariátu vymenováva riadiaci výbor.
   2.   Sekretariát pomáha riadiacemu výboru. Medzi úlohy sekretariátu, ktoré stanovuje riadiaci výbor, patrí:

               a)

               prijímanie a zasielanie úradných oznámení riadiaceho výboru;

               b)

               príprava zasadnutí riadiaceho výboru;

               c)

               príprava administratívnych a iných správ pre riadiaci výbor a

               d)

               ďalšie činnosti, o ktorých môže rozhodnúť riadiaci výbor.

         Článok 5
   Projektový výbor
   1.   Strany pre každý projekt činností v rámci širšieho prístupu ustanovia projektový výbor (ďalej len „projektový výbor“).
   2.   Každá strana vymenuje do každého projektového výboru rovnaký počet členov.
   3.   Každý projektový výbor zasadá najmenej dvakrát do roka. Ak sa projektový výbor nedohodne inak, zasadnutia sa konajú v Japonsku. Predsedu projektového výboru vymenováva riadiaci výbor spomedzi členov projektového výboru.
   4.   Projektový výbor rozhoduje na základe konsenzu.
   5.   Sekretariát každého projektového výboru zabezpečuje príslušný vedúci projektu podľa článku 6.
   6.   Medzi úlohy projektového výboru patrí:

               a)

               príprava odporúčaní k príslušným návrhom plánov projektov, pracovných programov a výročných správ, ktoré riadiacemu výboru predkladá príslušný vedúci projektu v súlade s kapitolou 3;

               b)

               monitorovanie pokroku príslušného projektu činností v rámci širšieho prístupu a podávanie správ o tomto pokroku a

               c)

               plnenie ďalších povinností, ktoré mu uloží riadiaci výbor.

         Článok 6
   Vedúci projektu a projektový tím
   1.   Vedúceho projektu vymenováva pre každý projekt činností v rámci širšieho prístupu riadiaci výbor. Vedúci projektu zodpovedá za koordináciu vykonávania projektu podľa príloh I, II a III.
   2.   Každému vedúcemu projektu pomáha pri plnení jeho povinností a úloh príslušný projektový tím. Každý projektový tím tvoria odborníci a iní členovia, ako napr. hosťujúci vedci. Zloženie každého projektového tímu schvaľuje riadiaci výbor na návrh príslušného vedúceho projektu.
   3.   Medzi úlohy vedúceho projektu patrí:

               a)

               organizácia a riadenie projektového tímu pri vykonávaní pracovného programu a dohľad nad ním;

               b)

               príprava plánu projektu, pracovného programu a výročnej správy a po porade s príslušným projektovým výborom ich predkladanie riadiacemu výboru na schválenie;

               c)

               žiadanie vykonávajúcej agentúry určenej vládou Japonska v súlade s článkom 7 ods. 1 (ďalej len japonská vykonávajúca agentúra) o úhradu nákladov na podporu príslušného projektového tímu v súlade s článkom 17;

               d)

               evidencia príspevkov každej strany;

               e)

               zabezpečenie sekretariátu projektového výboru a

               f)

               podávanie správ projektovému výboru o pokroku príslušného projektu činností v rámci širšieho prístupu.

         Článok 7
   Vykonávajúce agentúry
   1.   Každá strana v záujme splnenia svojich povinností súvisiacich s vykonávaním činností v rámci širšieho prístupu, a najmä v záujme sprístupnenia zdrojov na ich vykonávanie určí vykonávajúcu agentúru (ďalej len „vykonávajúca agentúra“). Ak sa vykonávajúce agentúry neurčia ani do nadobudnutia platnosti tejto dohody, strany sa bezodkladne navzájom poradia o vyriešení tejto otázky.
   2.   Japonská vykonávajúca agentúra je hostiteľom projektových tímov a poskytuje im pracoviská vrátane kancelárskych priestorov, tovarov a služieb potrebných na plnenie ich úloh podľa podmienok ustanovených v prílohách I, II a III.
   3.   Podľa článku 3 ods. 1 japonská vykonávajúca agentúra zodpovedá za hospodárenie s dohodnutými peňažnými príspevkami na prevádzkové náklady a peňažnými príspevkami na spoločné výdavky každého projektového tímu určenými pre každý projekt činností v rámci širšieho prístupu v súlade s príslušným plánom projektu a pracovným programom. Na účely hospodárenia s týmito peňažnými príspevkami vymenuje japonská vykonávajúca agentúra osobu zodpovednú za hospodárenie s peňažnými príspevkami strán. Jej úlohou je:

               a)

               žiadať strany alebo vykonávajúce agentúry o peňažné príspevky v súlade s plánmi projektov a pracovnými programami a

               b)

               viesť samostatné účty peňažných príspevkov na každý projekt činností v rámci širšieho prístupu a uchovávať ich spolu so všetkými účtovnými knihami, záznamami a ďalšími dokumentmi, ktoré sa ich týkajú, najmenej päť rokov po uplynutí platnosti alebo vypovedaní tejto dohody.

         4.   Japonská vykonávajúca agentúra prijme potrebné opatrenia, aby získala všetky povolenia a licencie, ktoré ustanovujú zákony a iné právne predpisy platné v Japonsku a ktoré sú nevyhnutné pre vykonávanie činností v rámci širšieho prístupu.
   KAPITOLA 3
   NÁSTROJE VYKONÁVANIA ČINNOSTÍ V RÁMCI ŠIRŠIEHO PRÍSTUPU A FINANČNÉHO AUDITU
   Článok 8
   Plán projektu
   1.   Po porade s príslušným projektovým výborom každý vedúci projektu každoročne najneskôr do 31. marca predkladá riadiacemu výboru na schválenie plán príslušného projektu činností v rámci širšieho prístupu.
   2.   Každý plán projektu sa vzťahuje na celú dĺžku trvania daného projektu a pravidelne sa aktualizuje. Obsahuje:

               a)

               stručný opis celkového plánu činností vrátane harmonogramu a hlavných čiastkových cieľov vykonávania daného projektu so zreteľom na dosiahnutý pokrok a

               b)

               všeobecný prehľad príspevkov na vykonávanie daného projektu, ktoré sa poskytli alebo sa v budúcnosti poskytnú.

         Článok 9
   Pracovný program
   Po porade s príslušným projektovým výborom každý vedúci projektu každoročne najneskôr do 31. októbra predkladá riadiacemu výboru na schválenie ročný pracovný program príslušného projektu činností v rámci širšieho prístupu na nasledujúci rok. Pracovné programy obsahujú podrobnosti o príslušných plánoch projektov a programový opis plánovaných činností vrátane cieľov, plánovania, spoločných výdavkov a príspevkov, ktoré poskytne každá strana.
   Článok 10
   Výročná správa
   1.   Každý vedúci projektu každoročne najneskôr do 31. marca predkladá riadiacemu výboru na schválenie výročnú správu o všetkých činnostiach v rámci vykonávania príslušného projektu činností v rámci širšieho prístupu vrátane prehľadu príspevkov každej strany a úhrad japonskej vykonávajúcej agentúry v súlade s článkom 7 ods. 3 v súvislosti s daným projektom. Vedúci projektu zašle výročnú správu po jej schválení riadiacim výborom spolu s jeho pripomienkami stranám a vykonávajúcim agentúram.
   2.   Japonská vykonávajúca agentúra poskytne každému vedúcemu projektu údaje potrebné na vypracovanie prehľadu o príspevkoch strán a o úhradách japonskej vykonávajúcej agentúry v súvislosti s daným projektom.
   3.   Plány projektov, pracovné programy a výročné správy podľa článkov 8 až 10 a všetky iné dokumenty dôležité pre vykonávanie činností v rámci širšieho prístupu sa vypracujú v anglickom jazyku.
   Článok 11
   Finančný audit
   Obe strany môžu kedykoľvek počas trvania tejto dohody a až päť rokov po jej uplynutí platnosti alebo vypovedaní iniciovať finančný audit samostatných účtov vedených japonskou vykonávajúcou agentúrou na účely činností v rámci širšieho prístupu na základe dokumentov a na mieste. Na účely auditu sa v potrebnej a primeranej miere sprístupnia všetky účtovné knihy, záznamy a ďalšie dokumenty o činnostiach v rámci širšieho prístupu, ktoré vedú vykonávajúce agentúry a vedúci projektov.
   KAPITOLA 4
   ZDROJE
   Článok 12
   Všeobecné zásady
   1.   Medzi zdroje na vykonávanie činností v rámci širšieho prístupu patria:

               a)

               nepeňažné príspevky v súlade s technickými špecifikáciami a podľa podmienok uvedených v bruselskom spoločnom vyhlásení a jeho prílohách, medzi ktoré patria:

                           i)

                           osobitné komponenty, zariadenia, materiály a iný tovar a služby a

                           ii)

                           odborníci, ktorých strana po ich vymenovaní riadiacim výborom poskytuje projektovým tímom, a zamestnanci, ktorých strana po ich vymenovaní riadiacim výborom poskytuje sekretariátu, a

               b)

               peňažné príspevky podľa podmienok uvedených v bruselskom spoločnom vyhlásení a jeho prílohách.

         2.   Ak zákony ani iné právne predpisy strán neustanovujú inak, dokument Odhad hodnoty a rozdelenie príspevkov strán, pripojený k bruselskému spoločnému vyhláseniu, sa môže každoročne aktualizovať na základe rozhodnutia riadiaceho výboru.
   Článok 13
   Dane
   1.   Každá strana povolí bezcolný dovoz tovaru potrebného na vykonanie tejto dohody na svoje územie a jeho bezcolný vývoz zo svojho územia a zaručí jeho oslobodenie od akýchkoľvek iných daní a poplatkov colných orgánov a jeho vyňatie zo zákazov a obmedzení dovozu. Tento odsek sa uplatňuje bez ohľadu na krajinu pôvodu potrebného tovaru.
   2.   Odborníci, ktorých strana po ich vymenovaní riadiacim výborom poskytuje projektovým tímom, a zamestnanci, ktorých strana po ich vymenovaní riadiacim výborom poskytuje sekretariátu, sú ako nepeňažný príspevok v súlade s článkom 12 ods. 1 písm. a) bodom ii) na území druhej strany oslobodení od daní z platov, miezd a požitkov.
   Článok 14
   Úprava nepeňažných príspevkov
   1.   Každý nepeňažný príspevok je predmetom dohody o obstarávaní (ďalej len „dohoda o obstarávaní“), ktorú uzatvárajú vykonávajúce agentúry so súhlasom príslušného vedúceho projektu.
   2.   Dohoda o obstarávaní obsahuje podrobný technický opis príspevkov, ktoré sa poskytnú, vrátane technických špecifikácií, harmonogramov, čiastkových cieľov, posúdení rizika, predmetov plnenia a kritérií na ich prijatie a stanovuje podmienky, za akých bude môcť príslušný vedúci projektu poskytovanie nepeňažných príspevkov riadiť. V dohode o obstarávaní sa uvádza najmä:

               a)

               hodnota prisúdená každému nepeňažnému príspevku;

               b)

               úlohy a povinnosti vykonávajúcich agentúr a vedúceho projektu;

               c)

               postup obstarávania;

               d)

               harmonogram a podmienky uznania dosiahnutia čiastkových cieľov a prijatia predmetov plnenia;

               e)

               uplatňovanie opatrení na zaručenie kvality;

               f)

               vzťah medzi príslušným vedúcim projektu, vykonávajúcimi agentúrami a subjektmi, ktoré sa podieľajú na poskytovaní predmetov plnenia, a postupy monitorovania;

               g)

               postupy v prípade zmien v obstarávaní, ktoré môžu mať vplyv na náklady, harmonogram a plnenie, a

               h)

               prijatie posledných predmetov plnenia a možný prevod vlastníctva.

         3.   Vlastníctvo komponentov, ktoré európska vykonávajúca agentúra určená Euratomom v súlade s článkom 7 ods. 1 (ďalej len „európska vykonávajúca agentúra“) poskytuje ako nepeňažný príspevok, sa prevedie na japonskú vykonávajúcu agentúru pri ich prijatí príslušným vedúcim projektu a japonskou vykonávajúcou agentúrou na príslušnom pracovisku. Japonská vykonávajúca agentúra zodpovedá za prepravu komponentov poskytnutých európskou vykonávajúcou agentúrou z miesta ich vstupu na pracovisko.
   4.   V prípade odborníkov alebo zamestnancov pre sekretariát má dohoda o obstarávaní podobu dohody o dočasnom vyslaní. Hodnota prisúdená odborníkom a zamestnancom pre sekretariát musí zodpovedať dokumentu Odhad hodnoty a rozdelenie príspevkov strán, pripojenému k bruselskému spoločnému vyhláseniu, a riadiaci výboru ju môže podľa potreby aktualizovať.
   5.   Každá strana zodpovedá za platy, poistenie a prídavky vyplácané odborníkom a zamestnancom sekretariátu, ktorých táto strana poskytuje, a ak sa nedohodne inak, uhrádza aj ich cestovné náklady a náklady na pobyt. Strana, ktorá je hostiteľom projektových tímov a/alebo sekretariátu, zabezpečuje odborníkom a zamestnancom sekretariátu a ich rodinám primerané ubytovanie. Strana, ktorá je hostiteľom projektových tímov a/alebo sekretariátu, tiež prijme príslušné opatrenia, aby sa odborníkom a zamestnancom sekretariátu a ich rodinám uľahčil vstup na jej územie, a požiada svoju vykonávajúcu agentúru, aby vyvinula maximálne úsilie na zabezpečenie vhodných právnych a prekladateľských služieb v prípade podania akejkoľvek žaloby na týchto odborníkov a zamestnancov sekretariátu v dôsledku výkonu ich povinností. Odborníci a zamestnanci sekretariátu pri výkone svojich povinností dodržiavajú všeobecné a osobitné pracovné predpisy a bezpečnostné predpisy platné v hostiteľskej inštitúcii alebo uvedené v dohode o dočasnom vyslaní.
   Článok 15
   Úpravy rozdelenia príspevkov
   V prípade nepredvídaných okolností môže strana navrhnúť úpravu rozdelenia príspevkov v rámci projektu činností v rámci širšieho prístupu. Príslušný vedúci projektu na základe tohto návrhu a po porade s príslušným projektovým výborom navrhne riadiacemu výboru upravené rozdelenie zdrojov, pričom sa zachovajú celkové náklady na tento projekt a celková vyváženosť príspevkov strán v rámci neho.
   Článok 16
   Peňažné príspevky
   Všetky platby európskej vykonávajúcej agentúry sa uskutočňujú v eurách. Všetky platby japonskej vykonávajúcej agentúry sa uskutočňujú v jenoch.
   Článok 17
   Spoločné výdavky projektových tímov
   Spoločné výdavky každého projektového tímu uhrádza japonská vykonávajúca agentúra v súlade s článkom 7 ods. 3. Na tento účel prijme japonská vykonávajúca agentúra na žiadosť príslušného vedúceho projektu potrebné opatrenia v rámci limitov stanovených v príslušnom pracovnom programe.
   KAPITOLA 5
   INFORMÁCIE A DUŠEVNÉ VLASTNÍCTVO
   Článok 18
   Šírenie, využívanie a ochrana informácií
   1.   Na účely tejto kapitoly,

               a)

               „informácie“ sú výkresy, návrhy, výpočty, správy a iné dokumenty, zdokumentované údaje alebo výskumné alebo vývojové metódy, opisy vynálezov a objavov, a to bez ohľadu na to, či sa dajú chrániť právami duševného vlastníctva, a

               b)

               „dôverné obchodné informácie“ sú informácie, ktoré obsahujú know-how, obchodné tajomstvá alebo technické, obchodné alebo finančné informácie:

                           i)

                           s ktorými vlastník nakladá ako s dôvernými;

                           ii)

                           ktoré nie sú všeobecne známe ani dostupné z iných zdrojov;

                           iii)

                           ktoré ich vlastník nesprístupnil tretím stranám bez stanovenia povinnosti zachovať ich dôvernosť a

                           iv)

                           ktoré nie sú prijímajúcej strane dostupné bez stanovenia povinnosti zachovať ich dôvernosť.

         2.   Ak táto kapitola neustanovuje inak, strany podporujú čo najrozsiahlejšie šírenie informácií získaných pri vykonávaní tejto dohody.
   3.   Ak táto kapitola neustanovuje inak, všetky informácie získané členmi projektových tímov pri plnení úloh, ktoré im zadáva táto dohoda, sa voľne sprístupnia každej zo strán na účely výskumu a vývoja jadrovej syntézy ako zdroja energie na mierové účely.
   4.   Ak táto kapitola neustanovuje inak, každá strana má právo na nevýlučnú, neodvolateľnú a bezplatnú licenciu na preklad, rozmnožovanie a verejné šírenie vedeckých a technických článkov, správ a kníh, ktoré sú priamym výsledkom vykonávania tejto dohody, vo všetkých krajinách. Vo všetkých verejne šírených kópiách diela chráneného autorskými právami, ktoré vzniklo v súlade s ustanoveniami tejto kapitoly, sa uvádzajú mená autorov tohto diela, ak autor uvedenie svojho mena výslovne neodmietne.
   5.   Ak táto kapitola neustanovuje inak, všetky informácie získané zamestnancami vykonávajúcej agentúry pri plnení úloh, ktoré im zadáva táto dohoda, sa voľne sprístupnia projektovým tímom a každej strane na účely výskumu a vývoja syntézy ako zdroja energie na mierové účely.
   6.   Každá zákazka udelená na podnet vykonávajúcej agentúry alebo vedúceho projektu na splnenie úlohy, ktoré im zadáva táto dohoda, obsahuje ustanovenia, ktoré stranám umožňujú plnenie záväzkov vyplývajúcich z tejto dohody.
   7.   Každá strana vynaloží maximálne úsilie, aby projektovým tímom a vykonávajúcim agentúram voľne sprístupnila všetky informácie, ktoré má k dispozícii a ktoré potrebujú na splnenie úloh, ktoré im zadáva táto dohoda, ak jej zákony a iné právne predpisy, záväzky voči tretím stranám a táto kapitola neustanovujú inak.
   8.   Ak sa pri vykonávaní tejto dohody sprístupňujú dôverné obchodné informácie, musia sa riadne označiť a poskytnúť v súlade s dohodou o dôvernosti. Príjemca využije tieto informácie na vykonávanie tejto dohody a zachová ich dôvernosť v rozsahu ustanovenom v príslušnej dohode.
   Článok 19
   Duševné vlastníctvo
   1.   Na účely tejto dohody sa pojem „duševné vlastníctvo“ používa vo význame vymedzenom v článku 2 Dohovoru o zriadení Svetovej organizácie duševného vlastníctva, podpísaného 14. júla 1967 v Štokholme. Každá strana zabezpečí v súlade so svojimi zákonmi a inými právnymi predpismi, aby druhá strana mohla získať právo na duševné vlastníctvo udelené v súlade s touto kapitolou. Touto kapitolou sa nemení ani ňou nie je dotknuté rozdelenie práv medzi stranu a jej štátnych príslušníkov. O tom, či bude práva na duševné vlastníctvo uchovávať strana alebo jej štátni príslušníci, sa rozhodne medzi nimi v súlade s platnými zákonmi a inými právnymi predpismi.
   2.   Ak predmet, ktorý sa dá chrániť právami duševného vlastníctva, vytvoria pri vykonávaní tejto dohody členovia projektových tímov, príslušný vedúci projektu o tom bezodkladne informuje riadiaci výbor a odporučí mu krajiny, v ktorých by sa mali získať práva na jeho ochranu. Každá strana, jej vykonávajúca agentúra alebo členovia projektových tímov, ktorých táto strana poskytla, však majú na jej území nárok na všetky práva, právne nároky a právny záujem, ktoré sa na toto duševné vlastníctvo viažu. Riadiaci výbor rozhodne, či a ako sa má zaručiť ochrana tohto duševného vlastníctva v tretích krajinách. Vo všetkých prípadoch, keď strana, jej vykonávajúca agentúra alebo členovia projektových tímov, ktorých táto strana poskytla, získajú práva na ochranu duševného vlastníctva, zabezpečí táto strana, aby členovia projektových tímov mohli voľne toto duševné vlastníctvo využívať pri plnení úloh zadaných projektovým tímom.
   3.   Ak duševné vlastníctvo vytvoria zamestnanci vykonávajúcej agentúry pri plnení úlohy, ktorú im zadala táto dohoda, strana tejto vykonávajúcej agentúry, vykonávajúca agentúra alebo jej zamestnanci majú v súlade s platnými zákonmi a inými právnymi predpismi vo všetkých krajinách nárok na všetky práva, právne nároky a právny záujem, ktoré sa na toto duševné vlastníctvo viažu. Strana tejto vykonávajúcej agentúry zabezpečí, aby mohli členovia projektových tímov takéto duševné vlastníctvo voľne využívať pri plnení úloh zadaných projektovým tímom a aby druhá strana získala neodvolateľnú, nevýlučnú a bezplatnú licenciu s právom udeľovať sublicencie na účely výskumu a vývoja syntézy ako zdroja energie na mierové účely.
   4.   Ak duševné vlastníctvo vytvoria zamestnanci, ktorých poskytla vykonávajúca agentúra, počas svojho pôsobenia vo vykonávajúcej agentúre druhej strany a ak príslušné platné zákony neustanovujú inak:

               a)

               prijímajúca strana, jej vykonávajúca agentúra alebo jej zamestnanci majú na svojom území a v tretích krajinách nárok na všetky práva, právne nároky a právny záujem, ktoré sa na toto duševné vlastníctvo viažu, a

               b)

               vysielajúca strana, jej vykonávajúca agentúra alebo jej zamestnanci majú na svojom území nárok na všetky práva, právne nároky a právny záujem, ktoré sa na toto duševné vlastníctvo viažu.

         5.   Bez toho, aby boli dotknuté práva vynálezcov alebo autorov podľa platných zákonov a právnych predpisov, prijme každá strana všetky opatrenia potrebné v záujme vykonania tejto dohody, aby nadviazala spoluprácu s týmito vynálezcami alebo autormi vrátane zamestnancov svojej vykonávajúcej agentúry. Každá strana v súlade so svojimi zákonmi a inými právnymi predpismi zabezpečí, aby sa týmto vynálezcom a autorom vyplatili odmeny a náhrady.
   6.   Bez ohľadu na odseky 2 až 4, ak sa strana rozhodne neuplatniť svoje právo požiadať v niektorej krajine alebo regióne o ochranu duševného vlastníctva, oznámi to druhej strane, ktorá následne môže o túto ochranu požiadať.
   Článok 20
   Uplynutie platnosti alebo vypovedanie
   Práva a povinnosti strán podľa tejto kapitoly platia v súlade s platnými zákonmi a inými právnymi predpismi aj po uplynutí platnosti alebo vypovedaní tejto dohody.
   KAPITOLA 6
   ZÁVEREČNÉ USTANOVENIA
   Článok 21
   Nadobudnutie platnosti
   Táto dohoda nadobúda platnosť v deň, keď si strany diplomatickými nótami navzájom oznámia ukončenie svojich vnútorných postupov potrebných pre nadobudnutie jej platnosti.
   Článok 22
   Trvanie a vypovedanie
   1.   Táto dohoda platí desať rokov, a ak ju niektorá zo strán na konci tohto desaťročného obdobia alebo kedykoľvek neskôr nevypovie tým, že druhej strane najmenej šesť mesiacov vopred oznámi svoj úmysel túto dohodu vypovedať, platí aj po uplynutí tohto obdobia.
   2.   Táto dohoda sa môže vypovedať pred uplynutím platnosti, ak:

               a)

               sa na tom obe strany navzájom dohodnú;

               b)

               sa vypovie dohoda o ITER alebo

               c)

               niektorá strana prestane by stranou dohody o ITER.

         3.   Uplynutím platnosti alebo vypovedaním dohody nie je dotknutá platnosť ani trvanie dohôd uzavretých na jej základe, ani osobitné práva a povinnosti podľa kapitoly 5.
   Článok 23
   Zmena a doplnenie
   Na základe žiadosti ktorejkoľvek zo strán sa strany môžu navzájom poradiť o zmene a doplnení tejto dohody a môžu so na tejto zmene a doplnení dohodnúť. Táto zmena a doplnenie nadobúda účinnosť v deň, keď si strany diplomatickými nótami navzájom oznámia ukončenie svojich vnútorných postupov potrebných pre nadobudnutie jej účinnosti.
   Článok 24
   Riešenie sporov
   Všetky otázky alebo spory strán, ktoré sa týkajú výkladu alebo vykonávania tejto dohody, sa riešia vzájomnými poradami a rokovaním.
   Článok 25
   Účasť iných strán dohody o ITER
   Ak niektorá iná strana dohody o ITER prejaví úmysel podieľať sa na projekte činností v rámci širšieho prístupu, príslušný vedúci projektu po porade s projektovým výborom predloží riadiacemu výboru návrh podmienok účasti tejto strany na danom projekte. Riadiaci výbor rozhodne o účasti tejto strany na základe návrhu vedúceho projektu a pod podmienkou súhlasu strán podľa ich vnútorných postupov môže s touto stranou uzavrieť dohody o jej účasti.
   Článok 26
   Uplatňovanie so zreteľom na Euratom
   V súlade zo Zmluvou o založení Euratomu sa táto dohoda uplatňuje aj na územiach, na ktoré sa vzťahuje uvedená zmluva. V súlade s uvedenou zmluvou a inými relevantnými dohodami sa táto dohoda vzťahuje aj na Švajčiarsku konfederáciu, ktorá sa na programe syntézy Euratomu podieľa ako plne pridružená tretia krajina.

      NA DÔKAZ TOHO podpísaní zástupcovia splnomocnení vládou Japonska a Európskym spoločenstvom pre atómovú energiu podpísali túto dohodu.
      V Tokiu 5. februára 2007 vo dvoch vyhotoveniach v anglickom a v japonskom jazyku, pričom oba texty sú rovnako autentické.

            Za Európske spoločenstvo pre atómovú energiu

         H. RICHARDSON

            Za vládu Japonska

         T. ASO

   PRÍLOHA I
   IFMIF/EVEDA
   Článok 1
   Cieľ
   1.   Ak táto dohoda ani zákony a iné právne predpisy strán neustanovujú inak, strany uskutočňujú činnosti v súvislosti s technickým overovaním a konštrukčným návrhom (ďalej len „EVEDA“) s cieľom vypracovať podrobný, úplný a plne integrovaný konštrukčný návrh medzinárodného zariadenia na ožarovanie materiálov pre jadrovú syntézu (ďalej len „IFMIF“) a získať všetky údaje potrebné pre ďalšie rozhodovanie o konštrukcii, prevádzke, využívaní a odstavení IFMIF a overiť plynulú a stabilnú prevádzku každého subsystému IFMIF.
   2.   Tento návrh a údaje sa následne uvedú v konečnej správe o návrhu, ktorú na návrh vedúceho projektu po porade s projektovým výborom prijme riadiaci výbor, a sprístupnia sa stranám na využitie v rámci programu medzinárodnej spolupráce alebo v rámci ich domáceho programu.
   Článok 2
   Rozsah pôsobnosti
   1.   Na účely dosiahnutia cieľov uvedených v článku 1 tejto prílohy sa plnia tieto úlohy:

               a)

               vypracovanie konštrukčného návrhu IFMIF vrátane:

                           i)

                           podrobného opisu zariadenia IFMIF vrátane jeho troch hlavných podsystémov (urýchľovače, cieľové zariadenie a skúšobné zariadenie), budov vrátane horúcich komôr na analýzu po ožarovaní, pomocných a bezpečnostných systémov;

                           ii)

                           podrobných návrhov komponentov, podsystémov a budov s osobitným dôrazom na ich rozhrania a integráciu;

                           iii)

                           harmonogramu pre rôzne fázy dodávky, konštrukcie, montáže, testovania a spustenia spolu so zodpovedajúcim plánom pre požiadavky na ľudské a finančné zdroje a

                           iv)

                           technických špecifikácií komponentov, ktoré umožnia začať verejnú súťaž na dodávky položiek potrebných na spustenie výstavby;

               b)

               stanovenie požiadaviek na lokalitu pre IFMIF a vypracovanie potrebných bezpečnostných a environmentálnych analýz;

               c)

               návrh programu a zodpovedajúce odhady nákladov, ľudských zdrojov a harmonogramu pre prevádzku, využívanie a odstavenie IFMIF a

               d)

               overenie výskumných a vývojových prác potrebných na uskutočnenie činností uvedených pod písmenami a) až c) vrátane:

                           i)

                           návrhu, výstavby a montáže prototypu nízkoenergetickej časti a prvej vysokoenergetickej časti jedného z dvoch urýchľovačov vrátane ich rádiofrekvenčných napájacích zdrojov a ich príslušenstva a vykonania testu ich magnetického poľa v rámci integrovanej prevádzky;

                           ii)

                           návrhu, výroby a testovania dimenzovateľných modelov na zabezpečenie technickej uskutočniteľnosti cieľového a testovacieho zariadenia a

                           iii)

                           výstavby budov, v ktorých sa bude nachádzať prototyp urýchľovača a jeho podporné systémy.

         2.   Plnenie úloh uvedených v odseku 1 sa spresní v pláne projektu a pracovných programoch.
   Článok 3
   Pracovisko
   Pracovisko pre IFMIF/EVEDA sa nachádza v Rokkasho v prefektúre Aomori.
   Článok 4
   Zdroje
   Strany sprístupnia zdroje potrebné na vykonávanie IFMIF/EVEDA a uvedené v bruselskom spoločnom vyhlásení a jeho prílohách.
   Článok 5
   Trvanie
   IFMIF/EVEDA trvá šesť rokov a môže sa predĺžiť na základe rozhodnutia riadiaceho výboru.
   Článok 6
   Vlastníctvo komponentov urýchľovača
   Bez ohľadu na článok 14 ods. 3 tejto dohody ostáva európska vykonávajúca agentúra vlastníkom komponentov prototypu urýchľovača uvedených v tomto článku, ktoré poskytuje ako nepeňažný príspevok, a zodpovedá za ich spätnú prepravu po demontovaní prototypu urýchľovača:

               a)

               injektor;

               b)

               rádiofrekvenčné napájacie zdroje, generátory a ich príslušenstvo a

               c)

               kontrolný systém.

         PRÍLOHA II
   IFERC
   Článok 1
   Cieľ
   Ak táto dohoda ani zákony a iné právne predpisy strán neustanovujú inak, strany uskutočňujú výskumné a vývojové činnosti v IFERC s cieľom prispieť k projektu ITER a k prípadnej rýchlej realizácii budúceho demonštračného reaktora (ďalej len „DEMO“).
   Článok 2
   Rozsah pôsobnosti
   Na účely dosiahnutia cieľov uvedených v článku 1 tejto prílohy sa plnia tieto úlohy:

               a)

               činnosti koordinačného centra pre výskum a vývoj návrhu DEMO s cieľom stanoviť spoločný základ návrhu DEMO vrátane:

                           i)

                           usporadúvania seminárov a iných stretnutí;

                           ii)

                           poskytovania a výmeny vedeckých a technických informácií;

                           iii)

                           činností v súvislosti s koncepčným návrhom DEMO a

                           iv)

                           činností v súvislosti s výskumom a vývojom technológií DEMO;

               b)

               činnosti centra počítačovej simulácie vrátane poskytnutia a využitia superpočítača na rozsiahle simulácie s cieľom analyzovať experimentálne údaje o plazme jadrovej syntézy, pripraviť plány prevádzky ITER, odhadnúť výkonnosť zariadení ITER a podieľať sa na návrhu DEMO a

               c)

               činnosti centra ITER v súvislosti s pokusmi na diaľku s cieľom uľahčiť širokú účasť vedcov na experimentoch ITER vrátane vývoja pokusných diaľkových metód pre horenie plazmy tokamaku, ktoré sa budú testovať na existujúcich zariadeniach, ak napr. vyspelom supravodivom tokamaku, ako sa ustanovuje v článku 1 prílohy III.

         Článok 3
   Pracovisko
   Pracovisko IFERC sa nachádza v Rokkasho v prefektúre Aomori.
   Článok 4
   Zdroje
   Strany sprístupnia zdroje potrebné na vykonávanie IFERC a uvedené v bruselskom spoločnom vyhlásení a jeho prílohách.
   Článok 5
   Trvanie
   Činnosti IFERC trvajú desať rokov a môžu sa predĺžiť na základe rozhodnutia riadiaceho výboru.
   Článok 6
   Dodanie systémov superpočítača a prípadný prevod vlastníckych práv k týmto systémom
   Bez ohľadu na článok 14 ods. 3 tejto dohody podrobnosti dodania systémov superpočítača a prípadného prevodu vlastníckych práv k týmto systémom určuje riadiaci výbor v súlade s plánom projektu.
   PRÍLOHA III
   PROGRAM SATELITNÉHO TOKAMAKU
   Článok 1
   Cieľ
   1.   Ak táto dohoda ani zákony a iné právne predpisy strán neustanovujú inak, strany uskutočňujú program satelitného tokamaku (ďalej len „program satelitného tokamaku“). Tento program zahŕňa:

               a)

               účasť na prebudovaní pokusného zariadenia tokamak, ktoré vlastní japonská vykonávajúca agentúra, na vyspelý supravodivý tokamak (ďalej len „vyspelý supravodivý tokamak“) a

               b)

               účasť na jeho využívaní s cieľom podporiť využívanie ITER a výskum v rámci DEMO zameraním sa na kľúčové fyzikálne problémy projektov ITER a DEMO.

         2.   Výstavba a využívanie vyspelého supravodivého tokamaku prebieha v rámci programu satelitného tokamaku a japonského národného programu. Príležitosti na využívanie vyspelého supravodivého tokamaku sa rovnomerne rozdelia medzi národný program a program satelitného tokamaku.
   Článok 2
   Rozsah pôsobnosti
   1.   Na účely dosiahnutia cieľov uvedených v článku 1 tejto prílohy sa plnia tieto úlohy:

               a)

               fáza konštrukcie: návrh, výroba komponentov a systémov a montáž vyspelého supravodivého tokamaku a

               b)

               fáza využívania: plánovanie a vykonávanie pokusov v rámci programu satelitného tokamaku.

         2.   Plnenie úloh uvedených v odseku 1 sa spresní v pláne projektu a v pracovných programoch na základe týchto bodov:

               a)

               japonská vykonávajúca agentúra predloží a strany preskúmajú a schvália správu o koncepčnom návrhu vrátane funkčných špecifikácií komponentov, ktoré dodajú strany na vykonanie programu satelitného tokamaku;

               b)

               každá vykonávajúca agentúra vypracuje podrobný návrh komponentov, ktoré poskytne ako nepeňažný príspevok;

               c)

               japonská vykonávajúca agentúra zodpovedá za integráciu komponentov vyspelého supravodivého tokamaku a za celkovú montáž a prevádzku zariadenia a

               d)

               Euratom je oprávnený rovnocenne sa podieľať na využívaní vyspelého supravodivého tokamaku.

         Článok 3
   Pracovisko
   Pracovisko pre program satelitného tokamaku sa nachádza v Naka v prefektúre Ibaraki.
   Článok 4
   Zdroje
   Strany sprístupnia zdroje potrebné na vykonávanie programu satelitného tokamaku a uvedené v bruselskom spoločnom vyhlásení a jeho prílohách.
   Článok 5
   Trvanie
   Program satelitného tokamaku trvá desať rokov vrátane troch rokov potrebných na spustenie a prevádzku a môže sa predĺžiť na základe rozhodnutia riadiaceho výboru.


title: Rozhodnutie Európskeho parlamentu (EÚ, Euratom) 2017/1612 z 27. apríla 2017 o absolutóriu za plnenie rozpočtu Výkonnej agentúry Európskej rady pre výskum za rozpočtový rok 2015

text:
               29.9.2017

               SK

               Úradný vestník Európskej únie

               L 252/107

         ROZHODNUTIE EURÓPSKEHO PARLAMENTU (EÚ, Euratom) 2017/1612
   z 27. apríla 2017
   o absolutóriu za plnenie rozpočtu Výkonnej agentúry Európskej rady pre výskum za rozpočtový rok 2015
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2015 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2015 [COM(2016)475 – C8-0269/2016] (2),

               —

               so zreteľom na konečnú ročnú účtovnú závierku Výkonnej agentúry Európskej rady pre výskum za rozpočtový rok 2015 (3),

               —

               so zreteľom na správu Komisie o následných opatreniach k udeleniu absolutória za rozpočtový rok 2014 (COM(2016)674) a na sprievodné pracovné dokumenty útvarov Komisie [SWD(2016)338, SWD(2016)339],

               —

               so zreteľom na výročnú správu Komisie o vnútorných auditoch vykonaných v roku 2015 pre orgán udeľujúci absolutórium [COM(2016)628] a sprievodný pracovný dokument útvarov Komisie [SWD(2016)322],

               —

               so zreteľom na správu Dvora audítorov o overení ročnej účtovnej závierky Výkonnej agentúry Európskej rady pre výskum za rozpočtový rok 2015 spolu s odpoveďou agentúry (4),

               —

               so zreteľom na vyhlásenie o vierohodnosti (5) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória výkonným agentúram za plnenie rozpočtu za rozpočtový rok 2015 (05874/2017 – C8-0038/2017),

               —

               so zreteľom na články 317, 318 a 319 Zmluvy o fungovaní Európskej únie,

               —

               so zreteľom na článok 106a Zmluvy o založení Európskeho spoločenstva pre atómovú energiu,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 62, 164, 165 a 166,

               —

               so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných agentúr, ktorým majú byť zverené niektoré úlohy v rámci riadenia programov Spoločenstva (7), a najmä na jeho článok 14 ods. 3,

               —

               so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr, poverených určitými úlohami týkajúcimi sa riadenia programov Spoločenstva, stanovuje vzorové finančné nariadenie pre výkonné agentúry (8), a najmä na jeho článok 66 prvý a druhý odsek,

               —

               so zreteľom na vykonávacie rozhodnutie Komisie 2013/779/EÚ zo 17. decembra 2013, ktorým sa zriaďuje Výkonná agentúra Európskej rady pre výskum a zrušuje rozhodnutie 2008/37/ES (9),

               —

               so zreteľom na článok 93 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu a stanoviská iných príslušných výborov (A8-0150/2017),

               A.

               keďže v zmysle článku 17 ods. 1 Zmluvy o Európskej únii Komisia plní rozpočet a riadi programy a keďže podľa článku 317 Zmluvy o fungovaní Európskej únie Komisia plní rozpočet v spolupráci s členskými štátmi, na vlastnú zodpovednosť, v súlade so zásadami riadneho finančného hospodárenia,

               1.

               udeľuje riaditeľovi Výkonnej agentúry Európskej rady pre výskum absolutórium za plnenie rozpočtu výkonnej agentúry za rozpočtový rok 2015;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2015, oddiel III – Komisia a výkonné agentúry, ako aj vo svojom uznesení z 27. apríla 2017 o osobitných správach Dvora audítorov v súvislosti s udelením absolutória Komisii za rozpočtový rok 2015 (10);

               3.

               poveruje svojho predsedu, aby postúpil toto rozhodnutie, rozhodnutie o absolutóriu za plnenie všeobecného rozpočtu Európskej únie za rozpočtový rok 2015, oddiel III – Komisia a uznesenie, ktoré je neoddeliteľnou súčasťou týchto rozhodnutí, riaditeľovi Výkonnej agentúry Európskej rady pre výskum, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ L 69, 13.3.2015.

      (2)  Ú. v. EÚ C 380, 14.10.2016, s. 1.

      (3)  Ú. v. EÚ C 417, 11.11.2016, s. 9.

      (4)  Ú. v. EÚ C 449, 1.12.2016, s. 157.

      (5)  Ú. v. EÚ C 380, 14.10.2016, s. 147.

      (6)  Ú. v. EÚ L 298, 26.10.2012, s. 1.

      (7)  Ú. v. ES L 11, 16.1.2003, s. 1.

      (8)  Ú. v. EÚ L 297, 22.9.2004, s. 6.

      (9)  Ú. v. EÚ L 346, 20.12.2013, s. 58.

      (10)  Prijaté texty, P8_TA(2017)0144 (pozri stranu 66 tohto úradného vestníka).


title: Rozhodnutie Komisie z 28. októbra 2016 o voľnej softvérovej licencii (verejná licencia Európskej únie) pre SyRIO – systém na nahlasovanie incidentov pri operáciách prieskumu ložísk a ťažby ropy a zemného plynu na mori

text:
               15.11.2016

               SK

               Úradný vestník Európskej únie

               C 420/2

         ROZHODNUTIE KOMISIE
   z 28. októbra 2016
   o voľnej softvérovej licencii (verejná licencia Európskej únie) pre SyRIO – systém na nahlasovanie incidentov pri operáciách prieskumu ložísk a ťažby ropy a zemného plynu na mori
   (2016/C 420/02)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Komisie z 19. septembra 2001 (PV1536), ktorým sa generálnym riaditeľom a vedúcim útvarov zveruje právomoc rozhodovať o potrebe podať žiadosť o ochranu práv duševného vlastníctva vyplývajúcich z činností alebo programov, za ktoré sú zodpovední, o udeľovaní príslušných licencií, o nadobúdaní, prevode alebo odovzdaní či vzdaní sa práv a ktorým sa generálnym riaditeľom zveruje právomoc administratívneho vykonávania, ktoré s tým súvisí,
   keďže:

               (1)

               V rámci administratívnej dohody s generálnym riaditeľstvom pre energetiku (GR ENER) vyvinulo generálne riaditeľstvo pre Spoločné výskumné centrum softvér určený pre príslušné orgány členských štátov ako súčasť ich plnenia regulačných funkcií podľa smernice Európskeho parlamentu a Rady 2013/30/EÚ (1) (smernica o bezpečnosti na mori).

               (2)

               Príslušné orgány členských štátov by mali používať tento softvér pri poskytovaní informácií Európskej komisii týkajúcich sa incidentov a nehôd súvisiacich so zariadeniami na prieskum ložísk a ťažbu ropy a zemného plynu na mori, ktoré majú význam z hľadiska zdravia, bezpečnosti alebo ochrany životného prostredia. Na tento účel, ako aj na pomoc so získavaním a analýzou týchto informácií by príslušné orgány mali sprístupniť tento softvér subjektom, ktoré sa zúčastňujú na činnostiach prieskumu ložísk a ťažby ropy a zemného plynu v ich jurisdikcii, a to prostredníctvom internetovej nahlasovacej platformy.

               (3)

               Softvér funguje v súlade so vzormi podľa vykonávacieho nariadenia Komisie (EÚ) č. 1112/2014 (2).

               (4)

               Širšie používanie softvéru môže byť v prospech celosvetovej harmonizácie formátu nahlasovania nehôd, čo by viedlo k ďalšiemu zlepšeniu úrovne bezpečnosti v odvetví ťažby ropy a zemného plynu na mori. Preto by sa tento softvér mohol sprístupniť príslušným orgánom tretích krajín, v ktorých jurisdikcii sa vykonávajú činnosti prieskumu ložísk a ťažby ropy a zemného plynu.

               (5)

               GR pre energetiku ako GR zodpovedné za vývoj a údržbu softvéru a zároveň ako útvar poverený administratívnym vykonávaním rozhodnutí v oblasti duševného vlastníctva, považuje udelenie povolenia na bezplatné používanie tohto softvéru za primerané, prospešné a vhodné.

               (6)

               Uvoľnenie tohto softvéru na základe verejnej licencie Európskej únie (3) (EUPL) by umožnilo distribúciu a podporilo používanie tohto softvéru a zabránilo by jeho výhradnému privlastneniu,

         ROZHODLA TAKTO:
   Článok 1
   Na distribúciu tohto softvéru možno uplatňovať podmienky nevýhradnej voľnej softvérovej licencie s cieľom umožniť jeho používanie, reprodukciu, vývoj a ďalšiu distribúciu.
   Článok 2
   Toto rozhodnutie sa uplatňuje aj na všetky budúce vydania alebo nové verzie tohto softvéru.

      V Bruseli 28. októbra 2016

            Za Komisiu

         Dominique RISTORI

            generálny riaditeľ

      (1)  Smernica Európskeho parlamentu a Rady 2013/30/EÚ z 12. júna 2013 o bezpečnosti vyhľadávania, prieskumu a ťažby ropy a zemného plynu na mori, a o zmene smernice 2004/35/ES (Ú. v. EÚ L 178, 28.6.2013, s. 66).

      (2)  Vykonávacie nariadenie Komisie (EÚ) č. 1112/2014 z 13. októbra 2014, ktorým sa určuje spoločný formát zdieľania informácií o ukazovateľoch závažných nehôd prevádzkovateľmi a vlastníkmi zariadení na ťažbu ropy a zemného plynu na mori a spoločný formát zverejňovania informácií o ukazovateľoch závažných nehôd členskými štátmi (Ú. v. EÚ L 302, 22.10.2014, s. 1).

      (3)  https://joinup.ec.europa.eu/community/eupl/og_page/european-union-public-licence-eupl-v11


title: Rozhodnutie č. H8 z 17. decembra 2015 (aktualizované s menšími technickými vysvetleniami 9. marca 2016) o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia

text:
               20.7.2016

               SK

               Úradný vestník Európskej únie

               C 263/3

         ROZHODNUTIE č. H8
   z 17. decembra 2015 (aktualizované s menšími technickými vysvetleniami 9. marca 2016)
   o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia
   (2016/C 263/04)
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), podľa ktorého správna komisia modernizáciou postupov na výmenu informácií, konkrétne prispôsobením informačného toku medzi inštitúciami na účely elektronickej výmeny, podporí a rozvinie spoluprácu medzi členskými štátmi, so zohľadnením vývoja spracovania údajov v každom členskom štáte, a prijme spoločné štrukturálne pravidlá týkajúce sa služieb spracovania údajov, najmä pokiaľ ide o bezpečnosť a používanie noriem, a stanoví ustanovenia týkajúce sa fungovania spoločnej časti daných služieb;
   so zreteľom na článok 73 nariadenia (ES) č. 883/2004, podľa ktorého správna komisia stanoví pracovné metódy a zloženie technickej komisie pre spracovanie údajov, ktorá predkladá správy a odôvodnené stanoviská predtým, ako správna komisia prijme rozhodnutia podľa článku 72 písm. d),
   ROZHODLA TAKTO:
   Článok 1
   1.   Správna komisia zriaďuje technickú komisiu pre spracovanie údajov stanovenú v článku 73 ods. 1 nariadenia (ES) č. 883/2004. Táto komisia sa nazýva „technická komisia“.
   2.   Technická komisia má funkcie stanovené v článku 73 ods. 2 nariadenia (ES) č. 883/2004.
   3.   Mandát týkajúci sa osobitných úloh technickej komisie určuje správna komisia, ktorá môže tieto úlohy podľa potreby upraviť.
   Článok 2
   1.   Technická komisia sa skladá z dvoch členov z každého členského štátu, z ktorých jeden je nominovaný ako stály člen a druhý je menovaný ako jeho náhradník.
   2.   Zástupca vlády členského štátu pre správnu komisiu postupuje sekretariátu správnej komisie nominácie z každého členského štátu.
   3.   Na zasadnutia technickej komisie môže jej členov sprevádzať jeden alebo viacerí ďalší odborníci, ak je to potrebné z podľa charakteru otázok, ktorými sa budú zaoberať.
   4.   Každá delegácia môže spravidla pozostávať najviac zo štyroch osôb.
   5.   Zástupca Európskej komisie v správnej komisii alebo osoba, ktorú určí, koná v rámci technickej komisie ako poradca.
   6.   Zástupca Európskej komisie, jeho/jej náhradník(-čka) alebo iná osoba určená sekretariátom správnej komisie sa môže zúčastňovať všetkých zasadnutí technickej komisie a jej ad hoc pracovných skupín. Ak je to pre prerokúvanú otázku dôležité, týchto zasadnutí sa môže(-u) zúčastniť aj zástupca(-ovia) príslušných útvarov Európskej komisie.
   7.   Člen sekretariátu správnej komisie sa zúčastňuje všetkých zasadnutí technickej komisie a jej ad hoc pracovných skupín.
   Článok 3
   1.   Úrad predsedu technickej komisie zastáva každý polrok buď stály člen, alebo iný vymenovaný úradník štátu, ktorého zástupca zastáva v rovnakom období v správnej komisii úrad predsedu danej komisie.
   2.   Ak sa úradujúci predseda nemôže zúčastniť zasadnutia technickej komisie, vo funkcii predsedu koná jeho náhradník.
   3.   Predseda technickej komisie môže dať sekretariátu pokyny na usporiadanie zasadnutí a na realizáciu činností v rámci náplne úloh technickej komisie.
   Článok 4
   Technická komisia sa zvoláva na základe pozývacieho listu, ktorý po porade s predsedom technickej komisie rozosiela sekretariát členom a zástupcovi Európskej komisie najmenej 10 pracovných dní pred zasadnutím.
   Článok 5
   Technická komisia prijíma svoje správy a odôvodnené stanoviská, ak je to potrebné, na základe technických dokumentov a štúdií. Môže požiadať vnútroštátne správne orgány o akékoľvek informácie, ktoré pokladá za potrebné na príslušné plnenie svojich úloh.
   Článok 6
   1.   Technická komisia môže zriadiť ad hoc pracovné skupiny pozostávajúce z obmedzeného počtu osôb na preskúmanie špecifických otázok a predloženie návrhov technickej komisii.
   Technická komisia opíše v písomnom mandáte úlohy, ktoré majú prevziať takéto pracovné skupiny, a časový plán na splnenie týchto úloh.
   2.   Predsedom ad hoc pracovných skupín je osoba určená predsedom technickej komisie po porade so zástupcom Európskej komisie, alebo ak to nie je možné, odborník zastupujúci štát, ktorého zástupca v správnej komisii vykonáva funkciu predsedu danej komisie.
   3.   Predseda ad hoc pracovnej skupiny sa dostaví na zasadnutie technickej komisie, keď sa diskutuje o správe príslušnej ad hoc pracovnej skupiny.
   Článok 7
   Určený člen sekretariátu správnej komisie pripravuje a organizuje zasadnutia technickej komisie.
   Článok 8
   1.   Správy a odôvodnené stanoviská sa prijímajú jednoduchou väčšinou všetkých členov technickej komisie, každý členský štát s jedným hlasom, ktorý odovzdá stály člen alebo počas jeho neprítomnosti jeho náhradník. V správach alebo odôvodnených stanoviskách technickej komisie sa musí uvádzať, či sa k nim dospelo jednomyseľne alebo jednoduchou väčšinou. V prípade menšiny sa v nich musia vysvetliť závery alebo výhrady menšiny.
   2.   Keď stály člen technickej komisie vykonáva funkciu predsedu, jeho náhradník hlasuje namiesto neho.
   3.   Ak sa niektorý prítomný člen zdrží hlasovania, predseda ho vyzve, aby vysvetlil svoje dôvody zdržania sa hlasovania.
   4.   Keď sa väčšina prítomných členov zdrží hlasovania, návrh predložený na hlasovanie sa nepokladá za zvážený.
   5.   Technická komisia môže rozhodnúť, že správy a odôvodnené stanoviská prijme formou písomného hlasovania, ak sa technická komisia na takomto postupe dohodla na predchádzajúcom zasadnutí.
   Na tento účel predseda oznámi členom technickej komisie znenie textu, ktorý sa má prijať. Členom sa stanoví časová lehota v trvaní najmenej 10 pracovných dní, počas ktorej budú mať možnosť vyjadriť sa, či navrhnutý text zamietnu alebo sa zdržia hlasovania. Ak sa člen nevyjadrí v stanovenej lehote, totosa považuje za kladné hlasovanie.
   Predseda môže rozhodnúť o začatí písomného hlasovania aj vtedy, ak sa na predchádzajúcom zasadnutí technickej komisie nebol k nemu daný súhlas. V takomto prípade sa za kladné hlasy považujú iba písomné súhlasy s navrhnutým textom a stanovuje sa presná časová lehota v trvaní najmenej 15 pracovných dní.
   Po uplynutí časovej lehoty predseda informuje členov o výsledku hlasovania. V prípade, že rozhodnutie bolo potvrdené požadovaným počtom kladných hlasov, považuje sa za prijaté v posledný deň časovej lehoty, v rámci ktorej mali členovia vyjadriť stanovisko.
   6.   Ak člen technickej komisie počas písomného hlasovania navrhne zmeny textu, predseda buď:

               a)

               opätovne začne písomné hlasovanie informovaním členov o navrhovaných zmenách v súlade s postupom v odseku 5 alebo

               b)

               ukončí písomné hlasovanie, aby sa záležitosť mohla prediskutovať na ďalšom zasadnutí,

         podľa toho, ktorý postup považuje predseda za vhodný, pokiaľ ide o danú záležitosť.
   7.   Ak člen technickej komisie požiada pred uplynutím časovej lehoty na odpoveď o preskúmanie navrhovaného textu na zasadnutí s technickou komisiou, písomné hlasovania sa zruší.
   Záležitosť sa potom preskúma na nasledujúcom zasadnutí technickej komisie.
   Článok 9
   1.   Predbežný program každého zasadnutia technickej komisie vypracúva sekretariát po porade s predsedom technickej komisie.
   Pred podaním návrhu na zaradenie bodu do programu môže sekretariát, ak sa to javí potrebné, požiadať príslušné delegácie, aby svoje stanoviská k danej téme predložili písomne.
   Predbežný program musí v zásade obsahovať body, v prípade ktorých predložil žiadosť člen alebo zástupca Európskej komisie.
   2.   Predbežný program sa zašle členom technickej komisie a osobám uvedeným v článku 2 ods. 6 najmenej 15 pracovných dní pred začatím každého zasadnutia. Revidovanú verziu programu možno zaslať 5 pracovných dní pred zasadnutím.
   Dokumenty týkajúce sa bodov programu, ktoré si vyžadujú rozhodnutia alebo stanoviská na príslušnom zasadnutí, by mali byť k dispozícii v zásade najneskôr 10 pracovných dní pred zasadnutím. Neplatí to pre dokumenty poskytujúce všeobecné informácie, ktoré sa nemusia schvaľovať, pre mimoriadne okolnosti a iné prípady, ktoré môže technická komisia schvaľovať podľa článku 14.
   3.   Na začiatku každého zasadnutia schvaľuje technická komisia program zasadnutia.
   Jednomyseľný súhlas technickej komisie sa vyžaduje na zaradenie tých bodov do programu zasadnutia, ktoré nie sú v predbežnom programe.
   Článok 10
   1.   Sekretariát správnej komisie pripravuje zápisnice zo zasadnutí technickej komisie. Zápisnice schvaľuje technická komisia.
   2.   Anglická verzia zápisníc sa zasiela delegáciám na preskúmanie najneskôr 1 mesiac pred nasledujúcim zasadnutím technickej komisie.
   Jazykové verzie zápisníc budú k dispozícii podľa možnosti čo najskôr potom, ako sa do anglického znenia začlenia všetky dohodnuté zmeny.
   3.   Členovia, ktorí nedostali zápisnicu zo zasadnutia vo svojom vlastnom jazyku, si môžu vyhradiť jej konečné schválenie dovtedy, kým nedostanú zápisnicu vo vlastnom jazyku.
   Článok 11
   1.   Technická komisia písomne informuje správnu komisiu o svojich činnostiach a dosiahnutých výsledkoch po každom svojom zasadnutí.
   2.   Predseda technickej komisie podáva správu o činnostiach technickej komisie na zasadnutiach správnej komisie, ak to požaduje predseda správnej komisie.
   Článok 12
   Všetky navrhované kroky technickej komisie, ktorými Európskej komisii vzniknú výdavky, podliehajú schváleniu zástupcom tejto inštitúcie.
   Článok 13
   Správy, odôvodnené stanoviská, programy a akékoľvek iné dokumenty podporujúce činnosti technickej komisie sa vypracúvajú v angličtine.
   Článok 14
   Pokiaľ je to potrebné, technická komisia môže súhlasiť, na základe jednomyseľného rozhodnutia, aby sa bližšie určili a podrobnejšie opísali aktuálne pravidlá.
   Článok 15
   Toto rozhodnutie sa uverejní v Úradnom vestníku Európskej únie. Uplatňuje sa od dátumu jeho uverejnenia.
   Článok 16
   Toto rozhodnutie nahrádza rozhodnutie č. H2 z 12. júna 2009.

            Predseda správnej komisie

         Claude EWEN

      (1)  Ú. v. EÚ L 166, 30.4.2004, s. 1.


title: Rozhodnutie Európskeho parlamentu (EÚ) 2015/1665 z 29. apríla 2015 o absolutóriu za plnenie rozpočtu Európskeho monitorovacieho centra pre drogy a drogovú závislosť za rozpočtový rok 2013

text:
               30.9.2015

               SK

               Úradný vestník Európskej únie

               L 255/271

      ROZHODNUTIE EURÓPSKEHO PARLAMENTU (EÚ) 2015/1665
      z 29. apríla 2015
      o absolutóriu za plnenie rozpočtu Európskeho monitorovacieho centra pre drogy a drogovú závislosť za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho monitorovacieho centra pre drogy a drogovú závislosť za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Európskeho monitorovacieho centra pre drogy a drogovú závislosť za rozpočtový rok 2013 spolu s odpoveďami centra (1),

                  —

                  so zreteľom na vyhlásenie o vierohodnosti vedenia účtov a zákonnosti a riadnosti príslušných operácií (2), ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória centru za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 1920/2006 z 12. decembra 2006, ktorým sa zriaďuje Európske stredisko pre monitorovanie drog a drogovej závislosti (5), a najmä na jeho článok 15,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (7), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0068/2015),

         1.

            udeľuje absolutórium riaditeľovi Európskeho monitorovacieho centra pre drogy a drogovú závislosť za plnenie rozpočtu centra za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho monitorovacieho centra pre drogy a drogovú závislosť, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 201.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 376, 27.12.2006, s. 1.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 328, 7.12.2013, s. 42.


title: Rozhodnutie Rady z  27. júla 2009 , ktorým sa vymenúva jeden člen riadiacej rady Európskej chemickej agentúry

text:
               31.7.2009

               SK

               Úradný vestník Európskej únie

               C 178/12

      ROZHODNUTIE RADY

   z 27. júla 2009,
   ktorým sa vymenúva jeden člen riadiacej rady Európskej chemickej agentúry
   2009/C 178/09
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (1), a najmä na jeho článok 79,
   keďže:

               (1)

               Článok 79 nariadenia (ES) č. 1907/2006 ustanovuje, že Rada by mala za členov riadiacej rady Európskej chemickej agentúry vymenovať jedného zástupcu z každého členského štátu.

               (2)

               Rozhodnutím zo 7. júna 2007 (2) Rada vymenovala 27 členov riadiacej rady Európskej chemickej agentúry.

               (3)

               Francúzska vláda informovala Radu o svojom zámere nahradiť francúzskeho zástupcu v riadiacej rade a predložila kandidatúru na nového zástupcu, ktorý by mal byť vymenovaný na obdobie do 31. mája 2013,

         ROZHODLA TAKTO:
   Článok 1
   Pani Catherine MIROVÁ, francúzskej štátnej príslušnosti, narodená 20. februára 1955, sa vymenúva za členku riadiacej rady Európskej chemickej agentúry ako náhrada za pani Odile GAUTHIEROVÚ na obdobie od 1. augusta 2009 do 31. mája 2013.
   Článok 2
   Toto rozhodnutie sa uverejní v Úradnom vestníku Európskej únie.

      V Bruseli 27. júla 2009

            Za Radu

            predseda

         C. BILDT

      (1)  Ú. v. EÚ L 396, 30.12.2006, s. 1.

      (2)  Ú. v. EÚ C 134, 16.6.2007, s. 6.


title: 2012/17/EÚ: Rozhodnutie Rady zo 14. decembra 2011 o pozícií, ktorú má Európska únia zaujať v rámci príslušných zoskupení Svetovej obchodnej organizácie o pristúpení Ruskej federácie k WTO

text:
               10.1.2012

               SK

               Úradný vestník Európskej únie

               L 6/6

         ROZHODNUTIE RADY
   zo 14. decembra 2011
   o pozícií, ktorú má Európska únia zaujať v rámci príslušných zoskupení Svetovej obchodnej organizácie o pristúpení Ruskej federácie k WTO
   (2012/17/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               Vláda Ruskej federácie podala v júni 1993 žiadosť o pristúpenie k Dohode o založení Svetovej obchodnej organizácie (WTO) uzavretej v Marakéši, a to podľa článku XII uvedenej dohody.

               (2)

               Dňa 16. júna 1993 bola zriadená pracovná skupina pre pristúpenie Ruskej federácie s cieľom dosiahnuť dohodu o podmienkach pristúpenia prijateľných pre Ruskú federáciu a všetkých členov WTO.

               (3)

               Komisia dohodla v mene Únie komplexný súbor záväzkov týkajúcich sa otvorenia trhu a ostatných regulačných záväzkov zo strany Ruskej federácie, ktoré spĺňajú požiadavky a ciele Únie a sú v súlade s úrovňou rozvoja v Ruskej federácii.

               (4)

               Tieto záväzky sú teraz uvedené v Protokole o pristúpení Ruskej federácie k WTO.

               (5)

               Očakáva sa, že pristúpenie k WTO pozitívne a trvalo prispeje k procesu hospodárskej reformy a udržateľnému rozvoju v Ruskej federácie.

               (6)

               Protokol o vstupe by sa preto mal schváliť.

               (7)

               V článku XII dohody o založení WTO sa stanovuje, že podmienky vstupu je potrebné schváliť medzi pristupujúcim členom a WTO a že konferencia ministrov WTO schváli podmienky vstupu zo strany WTO. V článku IV ods. 2 dohody o založení WTO sa stanovuje, že v období medzi zasadnutiami konferencie ministrov vykonáva jej funkcie Generálna rada.

               (8)

               V tomto zmysle je potrebné ustanoviť pozíciu, ktorú má Únia zaujať v rámci príslušných zoskupení WTO, či už konferenciou ministrov alebo Generálnou radou, o pristúpení Ruskej federácie k WTO,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v rámci príslušných zoskupení Svetovej obchodnej organizácie o pristúpení Ruskej federácie k WTO, je pristúpenie schváliť.
   Článok 2
   Toto rozhodnutie nadobúda účinnosť dňom jeho prijatia.

      V Ženeve 14. decembra 2011

            Za Radu

            predseda

         M. NOGAJ


title: Rozhodnutie Komisie z  11. apríla 2013 , ktorým sa zriaďuje skupina odborníkov na opatrenia proti nedovolenému obchodovaniu so strelnými zbraňami na ochranu vnútornej bezpečnosti EÚ (skupina odborníkov na strelné zbrane)

text:
               13.4.2013

               SK

               Úradný vestník Európskej únie

               C 107/4

         ROZHODNUTIE KOMISIE
   z 11. apríla 2013,
   ktorým sa zriaďuje skupina odborníkov na opatrenia proti nedovolenému obchodovaniu so strelnými zbraňami na ochranu vnútornej bezpečnosti EÚ (skupina odborníkov na strelné zbrane)
   2013/C 107/05
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               V priebehu posledných rokov sa vyvinuli politiky Európskej únie v oblasti vnútornej bezpečnosti. Ustanovenia Lisabonskej zmluvy týkajúce sa vnútornej bezpečnosti umožnili rozvoj stratégie vnútornej bezpečnosti založenej na podporovaní spoločných opatrení zameraných na riešenie spoločných bezpečnostných otázok (1).

               (2)

               V Štokholmskom programe – otvorená a bezpečná Európa, ktorá slúži občanom a chráni ich, sa spomedzi hrozieb pre vnútornú bezpečnosť EÚ zdôraznilo obchodovanie so strelnými zbraňami (2).

               (3)

               Na zaistenie toho, aby Komisia mohla využiť odborné poznatky odborníkov v otázkach týkajúcich sa obchodovania so strelnými zbraňami, vývoja súvisiacich bezpečnostných hrozieb a vyvíjajúcich sa požiadaviek príslušných orgánov, je potrebné zriadiť skupinu odborníkov v tejto oblasti a vymedziť jej úlohy a štruktúru.

               (4)

               Skupina by mala pomáhať vypracúvať a šíriť usmernenia o najlepších postupoch v oblasti boja proti nedovolenému obchodovaniu so strelnými zbraňami na operatívnej úrovni a skúmať účinnosť týchto usmernení.

               (5)

               Skupinu by mali tvoriť odborníci z oblasti vnútornej bezpečnosti vrátane výrobcov strelných zbraní, výskumníkov a iných jednotlivcov, ktorí z pohľadu Komisie ponúkajú cenné odborné poznatky, ktoré môžu Komisii pomôcť vypracovať možné legislatívne návrhy a politické iniciatívy na zlepšenie opatrení proti tomuto nedovolenému obchodovaniu so strelnými zbraňami na ochranu vnútornej bezpečnosti EÚ.

               (6)

               Mali by sa stanoviť pravidlá o zverejňovaní informácií členmi skupiny.

               (7)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3).

               (8)

               Je vhodné stanoviť päťročné obdobie na uplatňovanie tohto rozhodnutia. Komisia včas zváži účelnosť jeho predĺženia,

         ROZHODLA TAKTO:
   Článok 1
   Predmet
   Týmto sa zriaďuje skupina odborníkov na opatrenia proti nedovolenému obchodovaniu so strelnými zbraňami na ochranu vnútornej bezpečnosti EÚ (ďalej len „skupina“).
   Článok 2
   Úlohy
   1.   Skupina:

               a)

               poskytuje platformu pre dialóg a na zdieľanie skúseností o existujúcich a budúcich opatreniach na boj proti nedovolenému obchodovaniu so strelnými zbraňami a na zdieľanie skúseností a najlepších postupov o otázkach týkajúcich sa nedovoleného obchodovania so strelnými zbraňami s cieľom pomôcť Komisii vypracovať legislatívne návrhy a politické iniciatívy na zlepšenie opatrení proti tomuto trestnému činu;

               b)

               si vymieňa informácie o zmenách technológií súvisiacich so strelnými zbraňami a o zmenách zákonných požiadaviek príslušných orgánov členských štátov pre vnútornú bezpečnosť, ktoré sú relevantné na uplatňovanie právnych predpisov EÚ a relevantných ustanovení medzinárodných dohovorov týkajúcich sa nedovoleného obchodovania;

               c)

               monitoruje vývoj politiky v oblasti boja proti nedovolenému obchodovaniu so strelnými zbraňami a určuje ťažkosti, ktoré sa vyskytli na vnútroštátnej alebo cezhraničnej úrovni v súvislosti s vykonávaním právnych predpisov EÚ a príslušných ustanovení medzinárodných dohovorov z hľadiska príslušných orgánov presadzovania práva;

               d)

               určuje najlepšie postupy v záležitostiach týkajúcich sa boja proti obchodovaniu so strelnými zbraňami.

         2.   Činnosti tejto skupiny sa nedotýkajú činnosti kontaktnej skupiny vnútroštátnych odborníkov na strelné zbrane zriadenej smernicou 91/477/EHS zmenenou smernicou 2008/51/ES, ktorá má výhradnú právomoc prejednávať záležitosti, na ktoré sa tieto smernice vzťahujú a ktoré sa týkajú zákonného obchodovania s civilnými strelnými zbraňami.
   Článok 3
   Konzultácia
   Komisia môže s touto skupinou konzultovať o všetkých záležitostiach, ktoré sa týkajú obchodovania so strelnými zbraňami a ktoré sú dôležité pre zabraňovanie vážnemu zločinu, jeho vyšetrovanie, odhaľovanie a stíhanie.
   Článok 4
   Členstvo – menovanie
   1.   Členmi skupiny odborníkov sú:

               a)

               orgány presadzovania práva členských štátov (maximálne deväť členov);

               b)

               odborníci z univerzít, výskumných inštitútov a mimovládnych organizácií (maximálne traja členovia);

               c)

               združenia európskych výrobcov strelných zbraní (maximálne dvaja členovia);

               d)

               Európsky policajný úrad (jeden člen).

         2.   Orgány členských štátov a Európsky policajný úrad uvedené v odseku 1 písm. a) a písm. d) menujú svojich zástupcov. Členov uvedených v odseku 1 písm. b) menuje na základe osobnej spôsobilosti generálny riaditeľ GR pre vnútorné záležitosti na základe otvorenej výzvy na predkladanie žiadostí o členstvo v skupine odborníkov. Členov uvedených v odseku 1 písm. c) menuje generálny riaditeľ GR pre vnútorné záležitosti na základe verejnej výzvy na predkladanie žiadostí. Členovia skupiny odborníkov sa menujú na päť rokov. Vo funkcii zostanú do svojho nahradenia alebo do skončenia svojho funkčného obdobia. Ich funkčné obdobie možno obnoviť.
   Pokiaľ ide o členov uvedených v odseku 1 písm. b) a písm. c), zabezpečí sa rovnaký počet náhradníkov, ako je počet členov, ktorí sa majú vymenovať. Náhradníci sa menujú v súlade s rovnakými podmienkami ako členovia, automaticky nahradzujú členov, ktorí sú neprítomní alebo nemôžu vykonávať svoju funkciu. Ak sú člen aj jeho náhradník/náhradníčka neprítomní alebo nemôžu vykonávať svoju funkciu, členovia môžu so súhlasom predsedu skupiny menovať odborníkov, ktorí ich budú na zasadnutiach zastupovať.
   3.   Členov, ktorí už nemôžu účinne prispievať k diskusiám skupiny odborníkov, ktorí odstúpia alebo nedodržujú podmienky stanovené v článku 339 zmluvy, možno na zostávajúcu časť ich funkčného obdobia nahradiť.
   4.   Členovia menovaní na základe osobnej spôsobilosti konajú nezávisle a vo verejnom záujme.
   5.   Mená členov sa uverejnia v Registri expertných skupín Komisie a podobných subjektov (ďalej len „register“).
   6.   Osobné údaje sa zbierajú, spracúvajú a uverejňujú v súlade s nariadením (ES) č. 45/2001.
   Článok 5
   Fungovanie
   1.   Predsedom skupiny je zástupca Komisie.
   2.   Skupina môže so súhlasom útvarov Komisie zriadiť podskupiny na preskúmanie špecifických otázok na základe mandátu vymedzeného skupinou. Tieto podskupiny sa hneď po splnení svojho mandátu rozpustia.
   Zástupca Komisie môže pozvať odborníkov, ktorí nie sú členmi skupiny (vrátane zástupcov Európskej služby pre vonkajšiu činnosť) a ktorí majú osobitnú odbornú spôsobilosť na prácu na určitom bode programu, aby sa zúčastnili na činnosti skupiny alebo podskupiny na ad hoc základe.
   3.   Členovia skupiny a ich zástupcovia, ako aj prizvaní odborníci a pozorovatelia dodržiavajú povinnosti zachovávať služobné tajomstvo stanovené v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ stanovené v prílohe k rozhodnutiu Komisie 2001/844/ES (4).V prípade nedodržania týchto povinností môže Komisia prijať všetky primerané opatrenia.
   4.   Zasadnutia skupiny a jej podskupín sa konajú v priestoroch Komisie. Komisia poskytuje služby sekretariátu. Na zasadnutiach skupiny a jej podskupín sa môžu zúčastniť aj iní úradníci Komisie, ktorí majú záujem o prerokúvané otázky.
   5.   Skupina prijme rokovací poriadok na základe štandardného rokovacieho poriadku prijatého Komisiou.
   Predseda skupiny informuje Európsku službu pre vonkajšiu činnosť (ESVČ) o práci skupiny.
   6.   Komisia sprístupní všetky náležité dokumenty (ako napríklad programy, zápisnice a návrhy účastníkov) v Registri expertných skupín Komisie a podobných subjektov alebo prostredníctvom odkazu z registra na určenú webovú lokalitu, kde je možné nájsť informácie. Výnimky zo systematického uverejňovania mali by byť stanovené v prípadoch, keď by sa zverejnením dokumentu porušila ochrana verejného alebo súkromného záujmu, ako sa vymedzuje v článku 4 nariadenia (ES) č. 1049/2001.
   Článok 6
   Výdavky súvisiace so zasadnutiami
   1.   Účastníkom skupiny sa neposkytuje náhrada za služby, ktoré poskytujú.
   2.   Cestovné náklady a náklady na pobyt, ktoré vznikli účastníkom skupiny, hradí Komisia v súlade s predpismi platnými v Komisii.
   3.   Tieto náklady sa uhrádzajú v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
   Článok 7
   Uplatňovanie
   Toto rozhodnutie platí do (5 rokov po prijatí).

      V Bruseli 11. apríla 2013

            Za Komisiu

         Cecilia MALMSTRÖM

            členka Komisie

      (1)  Ú. v. EÚ C 115, 9.5.2008.

      (2)  Ú. v. EÚ C 115, 4.5.2010.

      (3)  Ú. v. ES L 8, 12.1.2001, s. 1.

      (4)  Ú. v. ES L 317, 3.12.2001, s. 1.


title: Rozhodnutie Európskeho parlamentu (EÚ) 2015/1683 z 29. apríla 2015 o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2013

text:
               30.9.2015

               SK

               Úradný vestník Európskej únie

               L 255/328

      ROZHODNUTIE EURÓPSKEHO PARLAMENTU (EÚ) 2015/1683
      z 29. apríla 2015
      o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2013 spolu s odpoveďami nadácie (1),

                  —

                  so zreteľom na vyhlásenie (2) o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória nadácii za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (5), a najmä na jeho článok 16,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (7), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A8-0092/2015),

         1.

            udeľuje absolutórium riaditeľovi Európskej nadácie pre zlepšovanie životných a pracovných podmienok za plnenie rozpočtu nadácie za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 275.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. ES L 139, 30.5.1975, s. 1.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 328, 7.12.2013, s. 42.


title: 2012/581/EÚ: Rozhodnutie Európskeho parlamentu z  10. mája 2012 o účtovnej závierke Európskej námornej bezpečnostnej agentúry za rozpočtový rok 2010

text:
               17.10.2012

               SK

               Úradný vestník Európskej únie

               L 286/220

         ROZHODNUTIE EURÓPSKEHO PARLAMENTU
   z 10. mája 2012
   o účtovnej závierke Európskej námornej bezpečnostnej agentúry za rozpočtový rok 2010
   (2012/581/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej námornej bezpečnostnej agentúry za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej námornej bezpečnostnej agentúry za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (3), a najmä na jeho článok 19,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0137/2012),

               1.

               schvaľuje účtovnú závierku Európskej námornej bezpečnostnej agentúry za rozpočtový rok 2010;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej námornej bezpečnostnej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 52.

      (2)  Ú. v. ES L 248, 16.9.2002, s. 1.

      (3)  Ú. v. ES L 208, 5.8.2002, s. 1.

      (4)  Ú. v. ES L 357, 31.12.2002, s. 72.


title: Rozhodnutie Rady 2003/847/SVV z 27. novembra 2003 o kontrolných opatreniach a trestných sankciách s ohľadom na nové syntetické drogy 2C-I, 2C-T-2, 2C-T-7 a TMA-2

text:
Dôležité právne oznámenie

|

32003D0847

Úradný vestník L 321 , 06/12/2003 S. 0064 - 0065

		Rozhodnutie Rady 2003/847/SVVz 27. novembra 2003o kontrolných opatreniach a trestných sankciách s ohľadom na nové syntetické drogy 2C-I, 2C-T-2, 2C-T-7 a TMA-2RADA EURÓPSKEJ ÚNIE,so zreteľom na Zmluvu o Európskej únii,so zreteľom na jednotnú akciu Rady 97/396/SVV zo 16. júna 1997, ktorá sa týka výmeny informácií, hodnotenia rizika a kontroly nových syntetických drog [1], najmä na jej článok 5 ods. 1,so zreteľom na podnet Talianskej republiky,keďže:(1) Správy hodnotenia rizík 2 C-I (2,5-dimetoxy-4-jódofenetylamín), 2C-T-2 (2,5-dimetoxy-4-etyltriofenetylamín), 2C-T-7 (2,5-dimetoxy-4n)-propyltriofenetylamín), TMA-2 (2,4,5-trimetoxyamfetamín) boli vypracované na základe článku 4 ods. 3 jednotnej akcie 97/396/SVV na rokovaní organizovanom pod záštitou Vedeckého výboru Európskeho monitorovacieho centra pre drogy a drogovú závislosť.(2) 2C-I, 2C-T-2, 2C-T-7 a TMA-2 sú amfetamínové deriváty, ktoré majú charakteristické znaky fenetylamínov a súvisia s halucinogénnou a stimulujúcou činnosťou. V spoločenstve nebola zistená súvislosť 2C-I, 2C-T-2, 2C-T-7 a TMA-2 so smrteľnou intoxikáciou alebo intoxikáciou, ktorá nemá za následok smrť. 2C-I, 2C-T-2, 2C-T-7 a TMA-2 sú však halucinogénne látky tak isto ako 2C-B, DOB, TMA a DOM, ktoré sú klasifikované v zozname I alebo II k Dohovoru Organizácie Spojených národov o psychotropných látkach z roku 1971. Preto nemôže byť vylúčené riziko akútnej alebo chronickej toxicity.(3) V súčasnosti ne sú 2C-I, 2C-T-2, 2C-T-7 a TMA-2 zaradené na žiadnom zo zoznamov k Dohovoru Organizácie Spojených národov o psychotropných látkach.(4) V súčasnosti je kontrola 2C-I a 2C-T-2 upravená vo vnútroštátnych právnych predpisoch o drogách piatich členských štátov; kontrola 2C-T-7 a TMA-2 je upravená v štyroch členských štátov.(5) 2C-I, 2C-T-2, 2C-T-7 a TMA-2 nemajú žiaden liečivý účinok ani priemyselné využitie.(6) 2C-I bolo identifikované v štyroch členských štátoch; 2C-T-2 a 2C-T-7 boli identifikované v piatich členských štátoch. V súčasnosti jeden členský štát oznámil jeden prípad obchodovania s 2C-T-2, ktorý sa týka dvoch členských štátov; medzinárodné obchodovanie s 2C-I, 2C-T-7 a TMA-2 nebolo zaznamenané. Laboratória, ktoré sa podieľali na výrobe 2C-I, 2C-T-2, 2C-T-7 a TMA-2 boli zabavené v troch členských štátoch. V jednom z týchto členských štátov bolo zabavené veľké množstvo chemického medziproduktu prekurzora 2C-H a dokumentácia, ktorá sa zaoberá výrobou 2C-I. Najväčšie chemické prekurzory látok 2C-I, 2C-T-2, 2C-T-7 a TMA-2 sú dostupné na trhu.(7) 2C-I, 2C-T-2, 2C-T-7 a TMA-2 by mali podliehať v členských štátoch kontrolným opatreniam a trestným sankciám, ako je ustanovené v zmysle ich vnútroštátnych predpisov, ktoré sú v súlade so záväzkami podľa Dohovoru Organizácie Spojených národov o psychotropných látkach z roku 1971 s ohľadom na látky uvedené na zozname I alebo II k dohovoru,ROZHODLA TAKTO:Článok 1Členské štáty prijmú potrebné opatrenia v súlade s ich vnútroštátnym právom, aby zabezpečili, že látky 2 C-I (2,5-dimetoxy-4-jódofenetylamín), 2C-T-2 (2,5-dimetoxy-4-etyltriofenetylamín), 2C-T-7 (2,5-dimetoxy-4n)-propyltriofenetylamín) a TMA-2 (2,4,5-trimetoxyamfetamín) podliehajú kontrolným opatreniam a trestným sankciám, ako je ustanovené v zmysle ich vnútroštátnych právnych predpisov, ktoré sú v súlade so záväzkami podľa Dohovoru Organizácie Spojených národov o psychotropných látkach z roku 1971 s ohľadom na látky uvedené na zozname I alebo II k dohovoru.Článok 2Členské štáty v súlade s tretím pododsekom článku 5 ods. 1 jednotnej akcie 97/396/SVV prijmú opatrenia, ktoré sú uvedené v článku 1 do troch mesiacov odo dňa, keď toto rozhodnutie nadobudne účinnosť.Do šiestich mesiacov odo dňa, keď toto rozhodnutie nadobudne účinnosť, členské štáty informujú generálne sekretariáty Rady a Komisie o opatreniach, ktoré prijali.Článok 3Toto rozhodnutie sa uverejní v Úradnom vestníku Európskej únie.Nadobúda účinnosť deň po jeho uverejnení.V Bruseli 27. novembra 2003Za RadupredsedaR. Castelli[1] Ú. v. ES L 167, 25.6.1997, s. 1.--------------------------------------------------